Mudre izreke (Šarić)/Glava 4.
1 Slušajte, djeco, opomenu očevu i pazite, da se naučite mudrosti. 

2 Jer vam dobre nauke dajem; ne prezirite naputka mojega! 

3 Kad sam još kao dijete boravio kod oca svojega, kao nježno, jedino dijete pod okriljem matere, 

4 Tada me je on učio i rekao mi: "Neka srce tvoje drži čvrsto riječi moje i obdržavaj zapovijedi moje, pa ćeš živjeti! 

5 Pribavi sebi mudrost, pribavi sebi razboritost, ne zaboravljaj to i ne odstupaj od riječi usta mojih! 

6 Nemoj je ostaviti: ona će te čuvati; ljubi je i ona će te braniti! 

7 Početak mudrosti: Pribavi sebi mudrost; pribavi sebi razboritost svim imanjem svojim! 

8 Cijeni je visoko: ona će te uzvisiti; ona će te proslaviti, kad je zavoliš. 

9 Oko glave tvoje savit će ti mio vijenac, sjajnu krunu dat će ti." 

10 Slušaj, sine moj, primi riječi moje i umnožit će ti se godine života. 

11 Pokazat ću ti put mudrosti, vodit ću te stazom pravom. 

12 Uziđeš li po njoj, neće se stezati korak tvoj; potrčiš li po njoj, nećeš se spotaknuti. 

13 Drži čvrsto pouke, ne puštaj je, čuvaj je, jer ona je život tvoj. 

14 Ne stupaj na stazu bezbožnika i ne hodaj putem zlikovaca! 

15 Bježi od njega, nemoj ići po njemu; ukloni mu se i prođi ga! 

16 Oni ne mogu počinuti, ako ne učiniše ništa zlo i san im je ugrabljen, ako koga ne zavedoše. 

17 Jer jedu kruh bezbožnika i piju vino nasilja. 

18 Staza je pravednika kao osvit; on sve većma svijetli do potpuna dana. 

19 Put je bezbožnika kao tamna noć; ne znaju, na što će se spotaknuti. 

20 Sine moj, pazi na riječi moje i prigni uho svoje pričama mojim! 

21 Neka ti nikada ne odlaze iz očiju i čuvaj ih na dnu srca! 

22 Jer tko ih nađe, za njega su život, svemu tijelu njegovu zdravlje. 

23 Svom brižljivošću čuvaj srce svoje; jer iz njega izvire život! 

24 Drži daleko od usta svojih laž i usne tvoje neka budu čiste od varke! 

25 Pravo neka gleda oko tvoje i trepavice tvoje neka pogledaju slobodno preda te! 

26 Noge svoje stavi na ravnu stazu, svi putovi tvoji neka su tvrdo određeni! 

27 Ne skretaj nadesno ili nalijevo; drži daleko nogu svoju oda zla! 

Mudre izreke (Šarić)